আচ দলের ইন্ডিয়ান সুপার লিগে গত বছর তাঁর দল ছিল তালিকার আট নম্বরে! কিন্তু সেই ব্যর্থতা দূরে সরিয়ে ফের নতুন উদ্যমে আসরে নেমে পড়লেন সচিন তেন্ডুলকর। বুধবার তিরুঅনন্তপুরমে তাঁর দলের নতুন অংশীদার হিসাবে যোগ দিলেন দক্ষিণী চলচ্চিত্রের দুই তারকা চিরঞ্জীবী এবং নাগার্জুন। উৎফুল্ল সচিন বলেছেন, ‘‘গত কয়েক বছর ধরে ফুটবল নিয়ে সাধারণ মানুষের মধ্যে উন্মাদনা অনেক বেড়ে গিয়েছে। আশা করছি, এই দলের দুই নতুন অংশীদারও সেই উত্তেজনা এবার অনুভব করবেন।’’ আরও বলেছেন, ‘‘তৃতীয় মরসুমটা আমরা সুন্দরভাবে শুরু করতে চাই। সেই লক্ষ্যে নতুন দুই চলচ্চিত্র তারকার উপস্থিতি অবশ্যই সমর্থকদের আত্মবিশ্বাস ফিরিয়ে আনবে। তাঁরা আরও বেশি সংখ্যায় কেরল ব্লাস্টার্সকে সমর্থন করবেন।’’
নিজের ক্রিকেটজীবনে সমস্ত সময়ে তিনি সফল হননি। কিন্তু হতাশ না হয়ে নতুন উদ্যমে ফিরে এসে পৌঁছে গিয়েছেন সাফল্যের শীর্ষে। কেরল ব্লাস্টার্সকেও তিনি সেই দর্শনে গড়ে তুলতে চাইছেন। সচিন বলেছেন, ‘‘প্রথম মরসুমে দারুণ খেলেছিল কেরল। গতবার আমাদের দল মোটেও ভাল খেলতে পারেনি। কিন্তু সমস্ত সময়ে তো সফল হওয়া সম্ভব নয়। ক্রিকেটজীবনে আমিও সমস্ত ক্ষেত্রে ভাল খেলতে পারিনি।’’ যোগ করেছেন, ‘‘বিভিন্ন সময়ে অনেকরকম বাধার মুখে পড়তে হয়েছে। কিন্তু প্রতিকূলতা অতিক্রম করতে হলে চাই নিবিড় অনুশীলন এবং চ্যালেঞ্জের সামনে দাঁড়ানোর মানসিক শক্তি। আশা করি, এবার কেরল ব্লাস্টার্স আবার নতুন শক্তি নিয়ে ঘুরে দাঁড়াবে। এবার ট্রফি জয়ে লক্ষ্যকে সামনে রেখেই আমাদের লড়াই শুরু হবে।’’ নতুন অংশীদার চিরঞ্জীবী জানিয়েছেন, এই ধরনের ক্রীড়াসংস্থার সঙ্গে এই প্রথমবার তিনি যুক্ত হয়েছেন। ফলে আশা করছেন, সুন্দর এক অভিজ্ঞতা নিয়েই সেই যাত্রা শেষ করতে পারবেন।
তবে শুধু আইএসএলেই নিজেকে সীমাবদ্ধ রাখেননি সচিন। কেরালার নতুন সরকারের মাদক বিরোধী প্রচারে বিশেষ ভূমিকা পালনের জন্য অঙ্গীকারবদ্ধ হয়েছেন। বুধবার সকালে সেই বিষয় নিয়ে কথা বলতে স্ত্রী অ়ঞ্জলিকে নিয়ে সচিন দেখা করতে গিয়েছিলেন মুখ্যমন্ত্রী পিনারাই বিজয়নের সঙ্গে। মুখ্যমন্ত্রীর দফতর থেকে জানানো হয়েছে, প্রচারে যুক্ত থাকার ব্যাপারে সম্মতি দিয়েছেন মাস্টার ব্লাস্টার।